Poul Nyrup Rasmussen (S), 1998-01-14:
Jeg synes, det rigtige ville være, at trafikministeren svarer på de mere specifikke spørgsmål om bekendtgørelsen.
Sådan må det nu engang være.
Det andet, der lå i spørgsmålet, er, om vi har en fælles interesse i, at danskkundskaberne bliver så gode som muligt, og det mener jeg, jeg kan svare ja til, ikke alene i et bestemt erhverv, men bredt set.
Vi har en fælles interesse i, at de mennesker, der er her i landet, kan det danske sprog så godt som overhovedet muligt.
Jeg vil derimod være ked af at give det indtryk, at vi hænger et bestemt erhverv ud og siger, at her begås der
mange fejl, eller her beherskes sproget meget dårligt.
Vi kan alle sammen komme med eksempler af den karakter, som hr. Ole Donner nævnte, men vi skal passe på ikke at bruge dem i et forkert øjemed, og derfor foretrækker jeg, at vi holder os til det, som vi jo er enige om, nemlig at mennesker, der er her i landet, skal lære dansk så godt som overhovedet muligt.
Jeg skal måske lige supplere til hr. Ole Donner med hensyn til det, som blev nævnt før i forhold til lovgivningen, og sige, at jeg ikke tror, det vil være klogt
at starte med en helt ny gennemgang af lovgivningen, at starte helt forfra.
Som hr. Ole Donner var inde på, er der faktisk sket en meget, meget fornuftig modernisering og fornyelse.
Om der så måtte vise sig et behov for justeringer på et vist tidspunkt, vil hverken jeg eller andre naturligvis udelukke.
Må jeg sige til hr. Arne Melchior, at jeg er enig i hans betragtninger.
Det er nu en gang smukkest, hvis den, der erkender, at der er begået en fejl, også står frem og vedstår sig den.
Det synes jeg er smukkest og mest menneskeligt.
Jeg er tilbøjelig til at opfatte hr. Løgstrup Madsens ordvalg, som han anvendte før, som om han spurgte, om jeg kunne tilslutte mig den selvkritik, vi havde udøvet.
Jeg hørte det som ordvalget, og jeg var lige ved at sige, at det var da en selverkendelse, der kom her.
Og hvis jeg har forstået det ret, at hr. Løgstrup Madsen nu siger: Ja, vi fra partiet Venstre vedstår os, at vi også har et medansvar for fejl her i livet også eksplicit i denne sag, synes jeg, det har været en god dag for folkestyret, for så har selverkendelsen jo omfattet os alle sammen, og det er da i virkeligheden både meget menneskeligt og meget smukt.
Så på den betingelse, at jeg har forstået hr. Løgstrup Madsen ret, kan jeg tilslutte mig det.
Endelig til hr. Jan Køpke Christensen: Jeg tror ikke, at der er en direkte sammenhæng mellem ministerbeføjelserne i lovgivningen og de situationer, der en gang imellem kommer, heldigvis med lange mellemrum.
Jeg tror ikke, man kan slutte, sådan som hr. Jan Køpke Christensen vil gøre det, at man skal gå efter en ensidig begrænsning af ministerbeføjelser i forskellige lovgivninger.
Det kommer helt an på, synes jeg, hvad det er for et spørgsmål, hvad det er for et emne, hvad det er for en type lovgivning, vi har med at gøre.
Folketinget vil jo normalt ikke på udvalgte områder sige til sig selv: Her skal vi virkelig ned og detailregulere.
Det må afhænge helt af området, vil jeg sige til hr. Jan Køpke Christensen.
Derudover blev jeg af hr. Ole Donner spurgt om, hvordan jeg vil forholde mig til en helt ny lovgivning.
Jeg har lyttet meget til Folketingets partier, jeg har naturligvis lyttet meget til min trafikminister, og jeg forstår det sådan, at den øvrige del af lovgivningen indeholder en tiltrængt fornyelse og også en tiltrængt modernisering på en lang, lang række områder, som der ligger et stort, stort arbejde bag.
Så til hr. Ole Donner: Jeg har ikke planer om at tage initiativ til, at vi starter helt forfra i lovgivningsprocessen.
Jeg hører det også sådan, at det er der en bred holdning til her i Folketinget.
Jeg har lige i dette øjeblik forstået på min trafikminister, at der er blevet givet tilsagn til Trafikudvalget om at drøfte disse spørgsmål, som fru Pia Kjærsgaard her tager op.
Det synes jeg da også er helt naturligt i forbindelse med den ajourføring af bekendtgørelsen, der blev spurgt om før, så jeg tror, det er klogest, at vi henviser til sådanne drøftelser.
Det er det naturlige sted, og det er også de rigtige mennesker, der ser i detaljer på spørgsmålene.
Hermed sluttede spørgsmålet.